Hold My Hand (երգ, Լեդի Գագա)

«Hold My Hand» (անգլ. թարգմանաբար՝ «Բռնիր ձեռքս»), ամերիկացի երգչուհի Լեդի Գագայի երգը, որը թողարկվել է 2022 թվականի մայիսի 3-ին Interscope Records լեյբլում։ Այն դարձել է «Top Gun: Maverick» (2022) ֆիլմի սաունդթրեքի գլխավոր սինգլը։ Երգը գրել և որպես պրոդյուսեր հանդես են եկել Լեդի Գագան և BloodPop-ը. այն գրվել է որպես «սիրո նամակ աշխարհին շատ դժվար ժամանակի ընթացքում և դրանից հետո»։ BloodPop-ը եղել է նաև լրացուցիչ պրոդյուսերը։ Հետագայում երգը ներառվել է որպես բոնուսային երգ Լեդի Գագայի Chromatica (2020) վեցերորդ ստուդիական ալբոմի ճապոնական համերգային հրատարակության (2022) մեջ։
Երաժշտական տեսանկյունից «Hold My Hand»-ը «լավատեսական» արենա-ռոք երգ է՝ հիմնային կրկներգով և էլեկտրական կիթառի նվագակցությամբ։ Թողարկումից հետո երգը ստացել է խառը և դրական արձագանքներ, քննադատները նշել են, որ այն ոգեշնչված է 1980-ականների փաուեր բալլադներից, երբ թողարկվել է օրիգինալ «Top Gun» (1986) ֆիլմը։ «Hold My Hand» երգն զբաղեցրել է առաջին տեղը Խորվաթիայի չարթերում, հինգերորդ տեղը՝ Հունգարիայում և Շվեյցարիայում, վեցերորդ տեղը Վալոնիայում, ինչպես նաև հայտնվել Է թոփ-30-ում Ավստրալիայում, Կանադայում, Ֆլանդրիայում, Ճապոնիայում, Նիդեռլանդներում, Սինգապուրում, Սլովակիայում, Թայվանում և Մեծ Բրիտանիայում։ Այն կրկնակի անգամ կատարվել է Գագայի 2022 թվականի The Chromatica Ball Tour համերգային շրջագայության ժամանակ։ Երգը առաջադրվել է տարբեր մրցանակների, այդ թվում՝ լավագույն օրիգինալ երգի համար «Ոսկե գլոբուս» 80-րդ մրցանակաբաշխության ժամանակ, վիզուալ մեդիայի համար գրված լավագույն երգի համար «Գրեմմի» 65-րդ ամենամյա մրցանակաբաշխության ժամանակ, ինչպես նաև լավագույն օրիգինալ երգի համար Satellite Awards 27-րդ մրցանակաբաշխության ժամանակ։


== Պատմություն ==
2021 թվականի ապրիլին ShowBiz 411 կայքը հայտնել է, որ Լեդի Գագան մասնակցելու է «Top Gun: Maverick» ֆիլմի սաունդթրեքի ստեղծմանը։ Լուրը տարածվել է այլ պարբերականների շրջանում, ներառյալ W ամսագիրը։ 2022 թվականի ապրիլին Գագան սկսել է Թվիթերում հրապարակել խորհրդավոր հաղորդագրություններ, որոնք երկրպագուները մեկնաբանել են որպես հատվածներ այն երգի տեքստից, որի մասին լուրեր էին շրջանառվում։ Լեդի Գագանի «Hold My Hand» երգի և նրա թողարկման ամսաթվի մասին պաշտոնապես հայտարարել է 2022 թվականի ապրիլի 27-ին։ Անոնսի ժամանակ Գագան նշել է, որ երկար տարիներ աշխատել է երգի վրա և «նույնիսկ չի գիտակցել, թե որքան բազմաշերտ է այն եղել՝ ընդգրկելով ֆիլմի սիրտը, իմ սեփական ներաշխարհը և այն աշխարհի բնույթը, որում մենք ապրում ենք»։
Երգի նախնական տարբերակը թողարկվել է ապրիլի 30-ին, այնուհետև մայիսի 3-ին թողարկվել է ամբողջական երգը՝ որպես «Top Gun: Maverick» ֆիլմի սաունդթրեքի առաջին սինգլ։
Թողարկումից մեկ շաբաթ անց «Hold My Hand» երգը հեռարձակվել է adult contemporary և contemporary hit radio ռադիոկայաններով ԱՄՆ-ում։ Ավելի ուշ երգը ներառվել է նաև Գագայի « Chromatica» վեցերորդ ստուդիական ալբոմի ճապոնական համերգային հրատարակության մեջ որպես եզրափակիչ երգ։


== Կոմպոզիցիա ==
«Hold My Hand» երգը գրել է Լեդի Գագան՝ երգի պրոդյուսեր BloodPop-ի համահեղինակությամբ։ Բենջամին Ռայսը ստացել է լրացուցիչ պրոդյուսերական պարտականություններ։ Երաժշտական և կինոքննադատներն այն անվանել են «հուսադրող հիմն» արենա-ռոք փաուեր բալլադ և սիրո մասին սենտիմենտալ երգ։ Variety-ից Ջազ Թանգքեյը «Hold My Hand»-ը անվանել է «ճախրող ռոք-մեղեդի ջութակներով և կիթառի հնչողություններով, որոնք հիշեցնում են 80-ականների փաուեր բալլադների մասին»։ Երգի տեքստում Գագան ինչ-որ մեկին վստահեցնում է, որ ինքը միշտ նրա կողքին կլինի «առանց հարցերի»։
Billboard-ից Լարս Բրանդլը նշել է, որ երգը սերտ նմանություն ունի Berlin խմբի «Take My Breath Away» և Քենի Լոգինսի «Danger Zone» երգերին, որոնք «Top Gun» օրիգինալ ֆիլմի սաունդթրեքից երկու երգերն են։ Այլ պարբերականների երաժշտական քննադատները համեմատել են «Hold My Hand»-ը այնպիսի երգերի հետ, ինչպիսիք են Journey խմբի «Open Arms», Heart խմբի «Alone» և Լեդի Գագայի 2011 թվականի «The Edge of Glory» երգերը։
Երգն ի սկզբանե լույս է տեսել սոլ մաժոր տոնայնությամբ և սկսվում է G/D/C/G/D ակորդի պրոգրեսիայով՝ երեք ներածական ռիթմով, նախքան երգչուհին սկսում է բառերը. «Hold my hand, everything will be okay/I heard from the heavens that clouds have been gray/Pull me close, wrap me in your aching arms»։


== Արձագանքներ ==
«Hold My Hand» երգը երաժշտական քննադատների կողմից ստացել է խառը և դրական արձագանքներ։ Clash ամսագրից Ռոբին Մյուրեյը երգն անվանել է «վերամբարձության հաղթանակ»։ Variety-ից Ջազ Թանգկեյը երգը համարել «հիշվող հիթ» «ուժեղ կիթառի սոլոյով» և պնդել է, որ այն «օրիգինալ երգերի մրցավազքում Օսկարի հավակնորդ դառնալու ճանապարհին է»։ Deadline Hollywood-ից Նենսի Տարտալոնեն նույն կարծիքն է հայտնել՝ գրելով. «Սա ևս մեկ երգ է Գագայի և «Top Gun»-ի կանոնով, որը կարող է անցնել ամբողջ ճանապարհը մինչև Օսկար»։ Vulture ինտերնետային բլոգը, որը կապված է New York Magazine-ի հետ, կարծում է, որ «Hold My Hand»-ը «Բացառություն է Գագայի կատալոգում», քանի որ «դա նրա եզակի փոփ երգերից մեկն է՝ զրոյական կործանարար տարրերով», միաժամանակ նշելով, որ «Զգացվում է, որ սա բոլոր ժամանակների ամենաոգեշնչող բալլադը գրելու անկեղծ փորձ է»։
Ըստ Evening Standard-ից Ջեմմա Սամվեյսի՝ երգը սենտիմենտալ բալլադ է, «այնքան փայլուն ուռճացված, որ պարզապես անհնար է պատկերացնել, որ որևէ այլ խոշոր փոփ կատարող կարող է կատարել այդ խնդիրը»։ The Guardian-ից Ստյուարտ Հերիտաժը կարծում է, որ երգը «զգացմունքային է, և ներառում է այն ամենը, ինչ դուք կարող եք ուզել Լեդի Գագայի բալլադից»։ Այնուամենայնիվ, նույն հրատարակությունից Մայքլ Քրեգը կարծում է, որ «Hold My Hand»-ը «մեղմ ասած, տպավորիչ չէ», «ուռճացված է»։ Slant Magazine-ից Ալեքսա Քեմփը պնդում էր, որ «երգի համար, որը, ըստ երգչուհու, կատարելագործել է «տարիներ շարունակ», «Hold My Hand»-ը դժվարությամբ է «թռչում»։ USA Today-ից Մելիսա Ռուջերին այն անվանել է «միջին [միջակ] բալլադ», իսկ NME-ից Նիկ Լևինը այն համարել է «սառը երգ»։ The Dallas Observer-ից Քարլի Մեյ Գրեյվլին այն անվանել է «մոռացվող» սինգլ։


=== Մրցանակներ և անվանակարգեր ===


== Հիթ-շքերթներ ==


== Հավաստագրեր ==


== Թողարկման պատմություն ==


== Ծանոթագրություններ ==